_:nae94ef10d19b4569bbd44a3e979c35e3xb0
<http://schema.org/articleBody>
"Jučerašnje skupštinsko zasjedanje proteklo je u radnoj atmosferi a zeleno svjetlo i dovoljan broj glasova dobili su svi predloženi materijali, između ostalog i tri nacrta zakona. Radi se o Zakonu o značajnim datumima, događajima i ličnostima u toku odbrambeno-oslobodilačkog rata na području USK, Zakonu o osnovnom odgoju i obrazovanju, te izmjenama i dopunama Zakona o oružju i municiji. Slijedi javna rasprava i ova tri zakona trebala bi se u formi prijedloga naći na narednom zasjedanju Skupštine USK. Usvojen je i Zakon o izmjenama i dopunama Zakona o prostornom uređenju i građenju. Zastupnici su razmatrali i Informacije o radu Kantonalnog suda u Bihaću i Kantonalnog tužilaštva USK za 2020. godinu. Nakon višegodišnjih pokušaja konačno je imenovan i Upravni odbor Agencije za privatizaciju.\r\n\r\nKako je prethodno najavljeno iz Organizacije “Glas žene” na jučerašnjem zasjedanju prezentirana je Inicijativa da se porodiljama u Kantonalnoj bolnici u Bihaću omogući pratnja tokom porođaja. Nakon smrti dvadesetpetogodišnje Azre Bećirspahić iz Bosanskog Petrovca i njene tek rođene bebe, te brojnih reakcija koje su uslijedile sa zahtjevima za pravdu i humanije uvjete poroda, Organizacija “Glas žene” iz Bihaća i zastupnica u Skupštini USK, Ilda Alibegović, pokrenule su Inicijativu da se ženama omogući pratnja prilikom porođaja. Inicijativa je upućena kantonalnim vlastima i Federalnom ministarstvu zdravstva. Nakon prezentiranja slijede aktivnosti na njenoj realizaciji. Istragu o smrti Azre Bećirspahić i njene bebe porodilje vodi Tužilaštvo i MUP Unsko-sanskog kantona. Do njenog okončanja  žene u USK žele nešto konkretno učiniti na humanizaciji porođaja. Omogućavanje  pratnje ustaljena je praksa u evropskim rodilištima već više od četrdeset godina, a ni u brojnim drugim zemljama takvo što se nikada ne dovodi u pitanje.\r\n\r\nAzra B."
<https://crt.ba/skupstina-usk-zeleno-svjetlo-dobili-svi-predlozeni-materijali/>